Til partienes gruppeledere på Stortinget

30. november 2022 ble Å Energi en realitet. Sammenslåingen av Glitre Energi og Agder Energi har blitt til et av Norges største konsern, og det største kraftselskapet som har virksomhet i hele verdikjeden. 2/3 av konsernet er eid av alle kommunene i Buskerud og på Agder, mens 1/3 er eid av Staten via Statkraft.

Etter lange forhandlinger og åpne prosesser ble eierne enige om fusjonen av selskapene. Kommunenes ønske om å bidra til at Norge får et fremtidsrettet og robust selskap, som kan bidra til ny grønn industribygging og mer fornybar energi, ble til slutt utslagsgivende og gjorde at kommunene godtok sammenslåingen.

Onsdag 7. desember møttes det kommunale arbeidsutvalget for første gang. For å sikre en profesjonell utøvelse av vårt eierskap har kommunene valgt noen ordførere og andre som sammen står for den løpende utøvelsen av eierskapet. En viktig programpost i dette første møtet var analyser av hvordan Regjeringens nye skatteforslag i praksis fører til at Staten overtar en stor andel av kommunenes verdier, og hvordan innretningen på forslaget påvirker selskapets muligheter til å investere.

Vi forstår selvsagt at Å Energi, med strømpriser som de vi nå opplever, bør betale noe mer i skatt. Men måten Regjeringen innfører de nye skattene, og nivåene på disse, er uheldig. Det er ikke slik samarbeidet mellom kommuner og Stat skal fungere i Norge, og det er ikke slik aksjonærer i kapitalintensiv, offentlig eiet og gjennomregulert samfunnskritisk infrastruktur, bør bli behandlet.

I historisk sammenheng var det kommunene som i stor grad bidro til å sikre innbyggerne tilgang på strøm. Kostnadene for dette ble så dekket av abonnentene gjennom strømregningene. Det er derfor helt naturlig at det i Norge fortsatt er omtrent 300 kommuner som eier aksjer i vannkraftselskaper. Mange av de kommunene som ikke eier slike aksjer valgte for omtrent 20 år siden å selge sine eierposter til Statkraft.

Vi kommuner som sikret et mangfoldig offentlig eierskap til norsk vannkraft har dessverre sett at Staten gradvis, med hjelp av ulike regjeringer, i praksis har overtatt våre verdier gjennom stadig økte skatter. På få tiår har Staten, siden grunnrentebeskatning ble innført i 1997, gått fra å «eie» ca. 1/4 av de kommunalt eide kraftselskapene, til nå med de siste skatteøkningene, inkludert høyprisbidraget, i praksis å «eie» omtrent 3/4. Har dagens Regjering analysert hvordan denne ytterligere overføringen av verdier fra kommuner til Stat vil påvirke eierstyringen og interessen for kommunalt eierskap i norsk kraftbransje, samt selskapenes evne og andre investorers vilje til å finansiere samfunnets omstilling fra fossil til fornybar energi?

Arbeiderpartiet, Senterpartiet og Sosialistisk Venstreparti har nå blitt enige på Stortinget om neste års statsbudsjett. De nye skattene for norsk vannkraft foreslått av Regjeringen ser dessverre ut til å bli innført. Vi ber dere innstendig om å lytte til oss. Ikke forspill det historisk viktige kommunale eierskapet i kraftbransjen!

I ekstraordinære tider forstår vi at kraftselskapene må bidra noe mer, men ikke benytt dagens krise til å innføre varige skatteendringer og verdioverføring fra kommunene til Staten. Vi ber derfor konkret om følgende, at:

* Økt grunnrente MÅ være midlertid og settes tilbake til dagens nivå når spotprisen på årsbasis pr KWh kommer under 70 øre.
* Høyprisbidraget MÅ være midlertidig, og gis en innretning som ikke får uheldige virkninger i forhold til selskapenes sikringsstrategier. Det må også beregnes utfra gjennomsnittlig årspris over 70 øre, og ikke time for time.

Vi ber også om at skattene innføres fra 1.1.2023. La oss unngå lange rettsrunder med utgangspunkt i det grunnlovfestede prinsippet om at lover ikke kan innføres med tilbakevirkende kraft.

Som eiere av Å Energi har vi ambisjoner om at selskapet skal bli en vesentlig bidragsyter til ny grønn industribygging og videre investering i vannkraft. Men skal det skje trenger selskapet rammebetingelser som muliggjør langsiktige investeringer. Samtidig må vi som eiere kunne forvente at en anstendig andel av verdiskapningen tilfaller oss som eierkommuner, og ikke ender opp i statskassen som økte skatter.

Larvik 7. desember 2022

Per Sverre Kvinlaug, ordfører Kvinesdal, leder i Arbeidsutvalget

Monica Myrvold Berg, ordfører Drammen, nestleder i Arbeidsutvalget

Robert Cornels Nordli, ordfører Arendal, medlem i Arbeidsutvalget

Robert Olsen, Adm.dir. i Vardar (Buskerudkommunenes holdingselskap), medlem i Arbeidsutvalget

Iren Bogen, CFO i Vardar (Buskerudskommunenes holdingsselskap), medlem i Arbeidsutvalget

Gro Boge Aasheim, varaordfører i Åseral, medlem i Arbeidsutvalget

Lina Strandbråten, gruppeleder Arbeiderpartiet i Drammen, varamedlem i Arbeidsutvalget

Marianne Landaas, ordfører i Tvedestrand, varamedlem i Arbeidsutvalget

Even Tronstad Sagebakken, ordfører i Lindesnes, varamedlem i Arbeidsutvalget

Kristin Surlien, gruppeleder Høyre i Drammen, varamedlem i Arbeidsutvalget